《县尹相公平寇策勋赋诗为颂》
明代·林弼

国步艰难际，边陲俊杰生。将门馀旧泽，相阀蔼新声。

骐骥驽骀屈，鹍鹏羽翼成。将军年尚少，令尹职先荣。

溪北甘棠树，江东细柳营。循行及野邑，团练合农兵。

南徼惊尘起，西林杀气横。霜袍当自表，云阵每孤征。

士畏条侯令，民知司马名。指挥秋色动，谈笑瘴氛清。

落日喧笳鼓，西风捲旆旌。归舟无薏苡，吟担有黄精。

保障安黎庶，勋庸答圣明。愿言崇令德，佳谶叶承平。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。